**SELETUSKIRI**

**maaeluministri määruse „Põllumajandusettevõtjate tulemuslikkuse parandamise investeeringutoetus Maaeluministeeriumi hallatavale riigiasutusele”**

**eelnõu juurde**

**1. Sissejuhatus**

Maaeluministri määruse „Põllumajandusettevõtjate tulemuslikkuse parandamise investeeringutoetus Maaeluministeeriumi hallatavale riigiasutusele” eelnõu (edaspidi *eelnõu*) kehtestatakse Euroopa Liidu ühise põllumajanduspoliitika rakendamise seaduse (edaspidi *ELÜPS*) § 67 lõike 2 alusel ning kooskõlas Euroopa Parlamendi ja nõukogu määruse (EL) nr 1305/2013[[1]](#footnote-1) artikli 17 lõike 1 punktiga a.

Maaelu arengu toetusi antakse „Eesti maaelu arengukava 2014–2020” (edaspidi *arengukava*) alusel, mis kinnitati Euroopa Komisjoni 13. veebruari 2015. a rakendusotsusega, millega kiidetakse heaks Eesti maaelu arengu programmile Euroopa Maaelu Arengu Põllumajandusfondist (edaspidi *EAFRD*) toetuse andmine.

Määruse eelnõuga kehtestatakse arengukava meetme 4 „Investeeringud materiaalsesse varasse“ tegevuse liigi 4.1 „Investeeringud põllumajandusettevõtte tulemuslikkuse parandamiseks“ raames riigiasutusele antava põllumajandusettevõtjate tulemuslikkuse parandamise investeeringutoetuse (edaspidi *toetus*) andmise ja kasutamise tingimused ning kord.

Eelnõu alusel antava toetuse üldeesmärk on põllumajandusettevõtjate tulemuslikkuse parandamine ja keskkonnahoidliku põllumajandustootmise arendamine. Toetuse üks spetsiifiline eesmärgid on suurendada põllumajandusettevõtjate põllumajandusteadmisi.

Arengukava SWOT-analüüs toob põllumajandustootmisega seotud nõrkustena välja Eesti põllumajandustootjate väikese konkurentsivõime võrreldes Euroopa Liidu (edaspidi *EL*) keskmisega, väikeste põllumajandustootjate halva kohanemisvõime ning põllumajandustootjate ebapiisavad majanduslikud võimalused lisainvesteeringuteks, muu hulgas keskkonnakaitseinvesteeringuteks. Eesti põllumajandusettevõtjate madalamad tootlikkusnäitajad võrreldes EL-i keskmistega on tingitud mitmetest asjaoludest, millest olulisemad on keskmisest madalam põllumajandustoetuste tase, geograafiline paiknemine Euroopa põhjapoolsemas osas (s.o suuremad kulud talveperioodil, kallimad tootmishooned, taimekasvatuses lühem vegetatsiooniperiood ja väiksem saagikus) ja väike siseturg (s.o kõrgemad tootmissisendite hinnad ja madalamad väljundite hinnad). Põllumajandusettevõtete arengut pidurdab amortiseerunud tootmisbaas. Seega on väga oluline põllumajandusettevõtjate tulemuslikkust parandada ja üheks võimaluseks on võimaldada suuremamahulisi investeeringuid, mille tegemine avaldab mõju põllumajandussektorile tervikuna. Selliste suuremamahuliste investeeringute tegemine aitab kaasa ka põllumajandusettevõtjate põllumajandusteadmiste suurendamisele.

Selle toetuse sihtrühmaks on vaid Maaeluministeeriumi hallatav riigiasutus, sest nimetatud asutus tegeleb üksnes omatoodetud Euroopa Liidu toimimise lepingu (edaspidi *ELTL*) I lisas nimetatud toodete, välja arvatud kalandus- ja vesiviljelustooted, ning nende töötlemisel saadud I lisaga hõlmatud või I lisaga hõlmamata toodete tootmisega. Nimetatud sihtrühmale keskendumine tuleb eelkõige vajadusest aidata kaasa põllumajandussektoris rohkemate põllumajandusettevõtjate tulemuslikkuse parandamisele, sest sellest suuremahulisest investeeringust ei saa kasu üksnes toetuse saaja, vaid see investeering avaldab mõju ka teistele põllumajandusettevõtjatele. Ka Euroopa Parlamendi ja nõukogu määruse (EL) nr 1305/2013 artikli 17 kohaselt võib toetada investeeringuid, mis parandavad põllumajandusliku majapidamise üldist tulemuslikkust ja jätkusuutlikkust ning kui kasusaaja sellise investeeringu puhul ei ole üksnes toetuse saaja ise (Maaeluministeeriumi hallatav riigiasutus), vaid ka põllumajandusettevõtjad, siis on Euroopa Parlamendi ja nõukogu määruse (EL) nr 1305/2013 artiklis 17 sätestatud nõue täidetud ehk paraneb põllumajanduslike majapidamiste üldine tulemuslikkus ja jätkusuutlikkus.

Võrreldes maaeluministri 3. veebruari 2017. a määruse nr 14 „Põllumajandusettevõtja tulemuslikkuse parandamise investeeringutoetus” alusel antava toetuse menetlusega on sellel toetusel üks erinevus: Maaeluministeeriumi hallatav riigiasutus on hankija riigihangete seaduse § 5 tähenduses ja peab kulude tegemisel järgima riigihangete seaduses sätestatud nõudeid, mistõttu selgub toetatava tegevuse maksumus pärast hanke korraldamist. Samuti jääb taotlejale võimalus valida, kas hange korraldatakse enne või pärast taotluse esitamist. Kui hanget enne taotluse esitamist korraldatud ei ole, siis esitab taotleja taotlemisel toetatava tegevuse kulude kalkulatsiooni.

Määruse eelnõu ja seletuskirja koostas Maaeluministeeriumi põllumajanduspoliitika osakonna valdkonnajuht Janeli Tikk (625 6299, janeli.tikk@agri.ee). Juriidilise ekspertiisi määruse eelnõule tegid Maaeluministeeriumi õigusosakonna nõunikud Kadri Jänes (625 6539, kadri.janes@agri.ee) ja Jaana Lepik (625 6202, jaana.lepik@agri.ee). Keeleliselt toimetas eelnõu Maaeluministeeriumi õigusosakonna peaspetsialist Laura Ojava (625 6523, laura.ojava@agri.ee).

**2. Eelnõu sisu ja võrdlev analüüs**

Määruse eelnõu koosneb viiest peatükist ja 19 paragrahvist.

**Eelnõu §-s 1** kehtestatakse määruse reguleerimisala.

Eelnõu eesmärk on kehtestada arengukava meetme 4 „Investeeringud materiaalsesse varasse” tegevuse liigi 4.1 „Investeeringud põllumajandusettevõtte tulemuslikkuse parandamiseks” raames riigiasutusele antava põllumajandusettevõtjate tulemuslikkuse parandamise investeeringutoetuse andmise ja kasutamise tingimused ning kord.

**Eelnõu §-s 2** sätestatakse, kes saab toetust taotleda, ja nõuded toetuse taotlejale.

**Eelnõu § 2 lõike 1** kohaselt saab toetust taotleda Maaeluministeeriumi hallatav riigiasutus, kelle omatoodetud põllumajanduslike toodete müügitulu oli taotluse esitamisele vahetult eelnenud majandusaastal vähemalt 500 000 eurot (edaspidi *taotleja*).

**Eelnõu § 2 lõikes 2** sätestatakse, et põllumajanduslikud tooted selle määruse tähenduses on ELTL-i I lisas nimetatud tooted, välja arvatud kalandus- ja vesiviljelustooted, ning nende töötlemisel saadud I lisaga hõlmatud või I lisaga hõlmamata tooted. Kalandus- ja vesiviljelustoodete müügist saadavat tulu ei loeta taotleja põllumajanduslike toodete müügituluks. ELTL-i I lisas nimetatud toodete töötlemisel saadud tooted loetakse põllumajanduslikeks toodeteks ka siis, kui need ei ole ELTL-i I lisas nimetatud tooted. Töötlemisel saadud põllumajanduslikud tooted võivad olla ka näiteks valmistoidukaubad, loomanahk, vill, käpikud, kasukad, sulepadjad jms tooted, kuid nende tooraineks peab valdavas osas olema ELTL-i I lisas nimetatud toode, välja arvatud kalandus- ja vesiviljelustooted. Töötlemisel saadud põllumajanduslikul tootel peab olema ilmne seos taotleja põllumajandusliku tegevusega. Põllumajanduslike toodete hulka ei saa lugeda töötlemisel saadud tooteid, mis sisaldavad toorainena vaid vähesel määral ELTL-i I lisas nimetatud tooteid. Nii näiteks ei loeta siia gruppi kuuluvaks tekstiilmaterjalist esemeid, millele on lisatud kaunistuseks omatoodetud villast narmaid, või puitmööblit, millele on lisatud omakasvatatud lamba nahast elemente, ja muid selliseid tooteid.

**Eelnõu § 2 lõikes 3** kehtestatakse piirang, et toetust ei saa taotleda sama kulu kohta ehk siis, kui selle kohta on saadud toetust või samal ajal taotletakse toetust riigieelarvelistest või muudest EL-i või välisvahenditest või muud tagastamatut riigiabi. Eelkõige on siinkohal mõeldud teisi arengukava alusel antavaid toetusi või struktuurifondide vahenditest saadud abi ja toetust. Piirangu eesmärk on vältida topeltrahastamist, see tähendab, et ühe ja sama kulu kohta ei anta toetust rohkem kui üks kord. Euroopa Parlamendi ja nõukogu määruse (EL) nr 1306/2013[[2]](#footnote-2) artikli 30 kohaselt ei tohi EAFRD-st rahastatavaid kulusid katta liidu eelarvest ühegi teise rahastamisvahendiga.

**Eelnõu §-s 3** sätestatakse tegevused, mille kohta võib toetust taotleda.

**Eelnõu § 3 lõikes 1** sätestatakse toetatavate tegevuste loetelu. Toetust võib taotleda töötlemata põllumajandustoodete (s.o ELTL-i I lisas nimetatud töötlemata toodete, v.a kalandus- ja vesiviljelustooted) tootmiseks. Toetust ei anta põllumajandustoodete töötlemiseks. Toetatavad on ka põllumajandustoote esmamüügiks ettevalmistamisega seotud tegevused, kuna need tegevused ei muuda toote olemust. Põllumajandustoodete esmamüügiks ettevalmistamine on näiteks omatoodetud toote puhastamine (sh pesemine), sorteerimine, säilitamine ja pakkimine. Kui omatoodetud põllumajandustoote olemust muudetakse (nt kooritakse, tükeldatakse või töödeldakse muul moel), siis kvalifitseerub see tegevus töötlemiseks ning ei ole seetõttu selle toetuse raames abikõlblik. Näiteks õunte säilitamine külmkambris ei ole töötlemine, kuna toote olemus ei muutu, kuid õuntest moosi valmistamine on töötlemine. Taotleja võib toetust taotleda üksnes juhul, kui toetatav tegevus viiakse ellu Maaeluministeeriumi valitsemisel oleval riigimaal, mis on antud taotleja valdusesse, sest taotleja on volitatud asutus riigivaraseaduse tähenduses.

**Eelnõu § 3 lõike 1 punktis 1** sätestatakse, et üheks toetatavaks tegevuseks on põllumajandusliku tootmishoone või rajatise (edaspidi koos *ehitis*) ehitamine ehitusseadustikus sätestatud tingimustel ja korras. Näiteks toetatakse kasvuhoone ehitamist, kuid ei toetata sellise hoone või rajatise ehitamist, mis ei ole otseselt seotud põllumajandustoodete tootmisega, nagu näiteks väetisehoidla, masinate hoidmiseks ettenähtud hoone, kütusemahuti ja põllumajandusmasinate parandamiseks ettenähtud töökoja ehitamine – olenemata sellest, kas neid kasutatakse põllumajanduse valdkonnas või mitte.

Selle määruse tähenduses on ehitamine ehitise püstitamine, rajamine, paigaldamine, laiendamine või ümberehitamine ehitusseadustikus sätestatud tingimustel ja korras (edaspidi koos *ehitamine*). Ehitise lammutamine ei ole eraldi toetatav, välja arvatud juhul, kui ehitatakse lammutatud ehitise asukohale uus või sellega olemuslikult sarnane ehitis või kui lammutamine moodustab osa ehitusprojektis ettenähtud ehitustöödest. Ehitusseadustiku § 4 lõikes 4 sätestatakse, et ehitise lammutamine on ehitamine, mille käigus ehitis eemaldatakse või likvideeritakse osaliselt või täielikult. Kui lammutamise eesmärk on ehitada lammutatud ehitise asukohale sellega olemuslikult sarnane ehitis, võib seda käsitleda ehitise ümberehitamisena ehk taastamisena. Kui lammutamise eesmärk on ehitada lammutatud ehitise asukohale olemuslikult uus ehitis, on tegemist ühe ehitise lammutamise ja teise ehitise ehitamisega, see tähendab püstitamise või rajamisega. Ehitis on olemuslikult sarnane, kui selle kasutusotstarve, arhitektuuriline lahendus ja maht ei muutu. See tähendab, et kui ehitis lammutatakse ja selle asemele ehitatakse ehitis ehk olemasolev ehitis taastatakse või rajatakse uus ehitis või püstitatakse uus ehitis, siis on see toetatav tegevus, kuid üksnes lammutamiseks toetust taotleda ei saa. Ehitise parendamine ei ole samuti abikõlblik.

Ehitamine hõlmab ehitise ehitamist koos selle oluliste osadega. Ehitise olulised osad on tsiviilseadustiku üldosa seaduse § 55 lõike 1 kohaselt asjad, millest see ehitis on ehitatud või mis on sellega püsivalt ühendatud ja mida ei saa eraldada ehitist või eraldatavat asja oluliselt kahjustamata. See tähendab, et ehitise olulised osad on asjad, milleta hoonet ei saaks tavaarusaama kohaselt käsitada valmisolevana ehk terviklikuna.

**Eelnõu § 3 lõike 1 punkti 2** kohaselt toetatakse põllumajandussaaduste tootmiseks (sh niisutuseks), säilitamiseks ja toodangu esmamüügi eelseks ettevalmistuseks vajalike uute masinate ja seadmete ostmist. Masin ja seade võib olla nii statsionaarne kui ka mobiilne. Näiteks toetatakse ehitisse paigaldatava või sinna juurde kuuluva statsionaarse seadme ostmist ja paigaldamist. Statsionaarsed seadmed võivad, kuid ei pea olema kirjeldatud ehitusprojektis. Toetatavad on ka muud põllumajandustootmises vajalikud sisseseaded, mis on seostatud põllumajandusliku toomisprotsessiga ja moodustab koos ehitisega terviku.

**Eelnõu § 3 lõike 1 punkti 3** kohaselt on toetatav niisutussüsteemi ehitamine. Arvestades, et niisutussüsteeme ehitatakse ehituseadustikku või maaparandusseadust järgides, siis peab taotlejal olema taotluse esitamise ajal ehitusprojekt. Niisutussüsteemi ehitamine hõlmab niisutussüsteemi ehitamist koos selle juurde kuuluvate vajalike osadega, mis on tarvilikud niisutussüsteemi toimimiseks. Niisutussüsteemide osaks võivad olla ka statsionaarsed seadmed ehk niisutussüsteemi olulised osad, ilma milleta ei saaks kasutada niisutussüsteemi valmisolevana ehk terviklikuna niisutuseks vajalike tegevuste elluviimiseks. Toetatav on ka niisutussüsteemi eesvoolude ehitamine (niisutusvõrgu veehaardesse vee juurdevooluks rajatud veejuhe või loodusliku veekogu reguleeritud lõik), kui eesvoolu veeseisust või toruveejuhtme vee läbilaskevõimest sõltub niisutussüsteemi toimimine. Niisutussüsteemide puhul ammutatakse vesi veekogust või põhjaveekihist ja jaotatakse niisutatavale maale.

**Eelnõu § 3 lõike 1 punkti 4** kohaselt on toetatavad niisutuseks vajalike statsionaarsete seadmete ostmine ja vajaduse korral paigaldamine, mille puhul ei ole ehitusseadustiku või maaparandusseaduse kohaselt nõutav ehitusprojekti olemasolu. Niisutuseks vajalike seadmete puhul on oluline, et nende tehnilised parameetrid sisaldaksid teavet, mille alusel saaks seadme veekasutust määrata, välja arvatud juhul, kui investeering tehakse üksnes olemasoleva niisutussüsteemi või selle elemendi energiatõhususe suurendamiseks ja see ei mõjutada veekasutust.

**Eelnõu § 3 lõikes 2** sätestatakse, millised nõuded peavad olema täidetud, kui toetust taotletakse ehitise või niisutussüsteemi ehitamiseks. Ehitustegevuse korral peab olema ehitise kohta ehitusluba või esitatud ehitusteatis, kui see on nõutav ehitusseadustiku või maaparandusseaduse kohaselt.

**Eelnõu § 3 lõike 3** kohaselt ei või taotleja kavandatava investeeringu tegemist alustada varem ja sellega seotud siduvaid kohustusi ei või olla võetud varem ning investeeringu tegemist tõendavad dokumendid ei või olla väljastatud varem kui taotluse esitamise päevale järgneval päeval. Siduvate kohustuste all on mõeldud, et taotlejal ei ole enne taotluse esitamist võetud siduvaid lepingulisi kohustusi, sest see on vastuolus toetuse ergutava mõju põhimõttega. Näiteks loetakse investeeringu tegemiseks seda, kui alustatakse investeeringu tegemisega seotud ehitustöid või võetakse esimene õiguslikult siduv kohustus tellida masinaid või seadmeid või muu kohustus, mis teeb investeeringu pöördumatuks, olenevalt sellest, mis on varajasem. Tööde alustamiseks ei peeta maa ostmist ja ettevalmistustöid.

Siinkohal tuleb märkida, et kui taotleja alustab kavandatava investeeringu tegemist taotluse esitamise päevale järgneval päeval, siis kõik kulutused, mida taotleja teeb, on tema enda vastutusel, sest PRIA ei ole selleks ajaks veel teinud taotluse rahuldamise või rahuldamata jätmise otsust. Nimetatud nõue tuleneb Euroopa Parlamendi ja nõukogu määruse (EL) nr 1305/2013 artiklist 60.

**Eelnõu §-s 4** kehtestatakse nõuded niisutussüsteemi ehitamiseks ja niisutuseks vajaliku statsionaarse seadme ostmiseks ja vajaduse korral selle paigaldamiseks. Eelnõu kohaselt on tegemist niisutuseks tehtava investeeringuga, kui pumbatakse vett niisutussüsteemi põhjaveekogumist või pinnaveekogumist. Niisutussüsteemiks loetakse ka kahepoolse reguleerimisega maaparandussüsteemid, mis pumpavad süsteemi vett lisaks põhjaveekogumist või pinnaveekogumist. Kahepoolse reguleerimisega maaparandussüsteemi, kus ei toimu vee pumpamist, ei loeta selle määruse tähenduses niisutussüsteemiks ja selle kohta saab taotleda toetust arengukava meetme 4 „Investeeringud materiaalsesse varasse“ tegevuse liigi 4.3 „Põllu- ja metsamajanduse taristu arendamine ja hoid“ raames antava põllu- ja metsamajanduse taristu arendamise ja hoiu investeeringutoetuse alusel. Kui niisutuseks kavandatakse kasutada vaid sademevett ning põhjaveekogumist või pinnaveekogumist vett juurde ei võeta, siis on tegemist eelnõu § 3 lõike 1 punktis 2 nimetatud tegevusega.

Euroopa Parlamendi ja nõukogu määruse (EL) nr 1305/2013 artikli 46 lõike 2 kohaselt peavad investeeringud niisutusse olema kooskõlas liikmesriigis vastuvõetud veemajanduskavadega[[3]](#footnote-3). Niisutustegevuse kavandamisel on olulise tähtsusega selle põhjavee- ja pinnaveekogumi seisund, kust soovitakse hakata niisutustegevuseks vett võtma. Eestis määratakse pinnaveekogumi seisund[[4]](#footnote-4) veekogu ökoloogilise ja keemilise seisundi alusel. Põhjaveekogumi seisund4 määratakse keemilise ja koguselise seisundi alusel. Veekogumi seisund loetakse heaks, kui nii keemiline kui ka koguseline seisund on vähemalt hea.

Hinnangu, kas toetuse abil kavandav investeering vastab veemajanduskavade nõuetele, halvendab veekogumi või seda ümbritseva keskkonna seisundit või mitte, annab Keskkonnaamet pädeva isiku koostatud keskkonnamõju eelhinnangu või keskkonnamõju hindamise (edaspidi *KMH*) aruande ja muu olemasoleva teabe alusel. Keskkonnaamet kontrollib, kas piisab eelhinnangust või on vajalik teha KMH.

**Eelnõu §-s 5** sätestatakse nõuded niisutusega seotud investeeringute puhul nõutavale vee kokkuhoiule. Nende investeeringute puhul, kus nõutakse niisutussüsteemi tegelikku vee kokkuhoidu, on oluline, et kasutatav veekogus väheneb vähemalt samas ulatuses, kui investeerimistasandil on vett kokku hoitud. Vee kokkuhoiuks seatud tingimused sõltuvad niisutussüsteemi seisukorrast (taotlemise ajal toimiv või mittetoimiv) ja veekogumi seisundist.

Euroopa Parlamendi ja nõukogu määruse (EL) nr 1305/2013 artikli 46 lõike 3 kohaselt peab pärast investeeringu tegemist olema võimalik mõõta niisutuseks kasutatava vee kogust. Niisutussüsteemi ehitusprojekt peab sisaldama andmeid olemasoleva ja kavandatava arvutusliku maksimaalse veekasutuse, taotleja ja olemasoleva niisutussüsteemi senise veekasutuse (kui veekasutust ei mõõdetud, siis hinnangulise senise veekasutuse) ja arvutusi arvutusliku ja tegeliku veekasutuse kavandatava vähenemise kohta. Nimetatud teave on vajalik, et teha kindlaks niisutussüsteemi ümberehitamisega kaasnev arvestuslik vee kokkuhoid ja juhul, kui vett võetakse veekogust, mille seisund on vähem kui hea, siis ka kavandatav tegelik vee kokkuhoid. Nimetatud näitajad märgitakse ehitusprojektis, kuna niisutussüsteemi projekteerija saab uue ja vana süsteemi näitajate võrdlemisel kõige asjakohasemalt hinnata veekasutuse kokkuhoidu ning ka lekete vähenemisega saavutatavat veekasutuse kokkuhoidu. Taotleja ja olemasoleva niisutussüsteemi senise veekasutuse näitajate puhul arvestatakse viimase kahe kuni viie aasta aritmeetilist keskmist veekasutust või kui veekasutust ei mõõdetud, siis hinnangulist aastast veekasutust. Aritmeetilise keskmise arvutamisel on mõistlik võtta aluseks pikem ajavahemik, kuna ilmastikumuutused aastate kaupa võivad oluliselt mõjutada aastast veetarbimist. Kui niisutussüsteem mõnel aastal aritmeetilise keskmise arvutamisel arvesse võetava perioodi jooksul ei toiminud, siis kasutatakse niisutussüsteemi selle aasta veekasutuse hindamiseks niisutussüsteemi viimase kahe kuni viie toimimisaasta aritmeetilist keskmist veekasutust. Juhul, kui niisutussüsteemi investeering ei nõua ehitusprojekti (olemasolevasse niisutussüsteemi paigaldatakse seadmed ilma olemasolevat niisutussüsteemi ümber ehitamata või laiendamata), siis leitakse olemasolev ja kavandatav arvutuslik maksimaalne veekasutus seadmete tehniliste parameetrite alusel ning andmed olemasoleva ja kavandatava arvutusliku maksimaalse veekasutuse, senise veekasutuse ja kavandatava veekasutuse vähenemise kohta esitatakse avaldusel.

Kui niisutuseks kasutatava veekogumi seisund on vee kogusega seotud põhjustel vähemalt hea ja investeeringu tegemise järel sellega seotud niisutatav pind ei laiene, tuleb taotlejal olemasoleva toimiva niisutussüsteemi ehitamise või olemasolevasse süsteemi niisutusseadmete ostmise korral saavutada vähemalt 5% ja mittetoimiva süsteemi korral vähemalt 10% ulatuses potentsiaalne veekokkuhoid. Vee potentsiaalne kokkuhoid (arvestuslik vähenemine) peab nähtuma niisutussüsteemi ehitusprojektist või olemasoleva seadme ja uue seadme tehniliste parameetrite võrdlusest. Näiteks uuendatakse olemasolevat kastmissüsteemi, kus seni kasutusel olnud sprinklersüsteem asendatakse tilkniisutussüsteemiga ja sellega seotud niiskuse andurite ning uue infotehnoloogilise lahendusega. Uue niisutussüsteemiga on võimalik vähendada vee kulu seniselt maksimaalselt 10 000 m3-lt 8000 m3-ni, seega tagatakse arvestuslik vee sääst 2000 m3, mis on 20% 10 000 m3-st.

Toimiva süsteemi korral on vee kokkuhoiu nõue väiksem, kuna toimivad süsteemid on üldjuhul hiljuti uuendatud ja seetõttu ökonoomsema veekasutusega. Mittetoimiva süsteemi puhul on vee kokkuhoiu nõue suurem, kuna sellised süsteemid on projekteeritud varem ning neid üldjuhul uuendatud ei ole (seega on võimalik saavutada renoveerimisega suurem vee kokkuhoid). Kui niisutuseks kasutatava veekogumi seisund ei ole vee kogusega seotud põhjustel vähemalt hea ja investeeringu tegemise järel sellega seotud niisutatav pind ei laiene, siis peab investeering lisaks arvestuslikule veekasutuse vähenemisele tehniliselt tagama, et tegelikult on niisutussüsteemi aastast veekasutust võimalik vähendada koguse võrra, mis moodustab vähemalt 50% arvestuslikust niisutussüsteemi aastasest veekasutuse vähenemisest. Eespool toodud näite puhul tuleb vähemalt 1000 m3 vett ka tegelikult kokku hoida. Veekasutust, arvestuslikku ja tegelikku veekasutuse vähenemist vaadeldakse näitaja m3/aastas alusel.

Kui niisutuseks vajalikku vee kogust pärast investeeringu tegemist ei mõõdeta, siis ei ole niisutussüsteemi investeering abikõlblik.

Uue veerežiimi kahepoolse reguleerimissüsteemi või niisutussüsteemi ehitamine, mis suurendab niisutatava ala pindala, peab lisaks eeltoodule vastama järgmistele tingimustele:

* ehitusprojekti alusel võetakse niisutuseks kasutatavat vett pinna- või põhjaveekogumist, mille seisund on veehulga alusel vähemalt hea;
* tehtud KMH vajalikkuse eelhinnangu või KMH alusel ei ole investeeringul olulist negatiivset mõju keskkonnale.

Siiski on võimalik ehitada sellist niisutussüsteemi, mis suurendab taotleja senist niisutatava ala pindala ja kasutab niisutuseks vett veekogust, mille seisund on vähem kui hea, kui see on kombineeritud olemasoleva süsteemi ümberehitamisega. Sellisel juhul peab ehitusprojektist nähtuma, et arvutuslik veekasutus väheneb toimiva niisutussüsteemi puhul vähemalt 5% või mittetoimiva niisutussüsteemi puhul vähemalt 10% senisest arvutuslikust veekasutusest ning toetuse saaja peab tegelikku niisutussüsteemi aastast veekasutust vähendama koguse võrra, mis moodustab vähemalt 50% arvestuslikust niisutussüsteemi aastasest veekasutuse vähenemisest. Ka on sellise investeeringu puhul oluline, et kogu ettevõttes kasutatav veekogus peab vähenema vähemalt samas ulatuses, kui investeerimistasandil on vett kokku hoitud, ning vett tuleb kokku hoida vähemalt viie aasta jooksul arvates PRIA poolt viimase toetusosa maksmisest. Kogu taotleja poolt kasutatava vee hulka arvatakse ka taotleja poolt müüdud vee kogus. Oluline on tagada, et vee kokkuhoidu ja selle positiivset mõju keskkonnale, mida toetuse saaja on oma investeeringuga saavutanud, ei tühistaks tema vee kulu suurendamine või vee müük. Kui taotlejal on eelnõu alusel kohustus niisutuseks kasutatavat vett tegelikult kokku hoida, siis investeeringuga kokku hoitud vett ei ole lubatud kasutada näiteks muu maa-ala niisutamiseks.

Näide olukorra kohta, kus on nõutud veekasutuse arvestuslik ja tegelik vähenemine: kui olemasoleva niisutussüsteemi seadmed vahetatakse tõhusamate vastu, mille tulemusena võetakse ehitusprojekti alusel edaspidi vett 8000 m3 endise 10 000 m3 asemel, siis arvutuslik veekasutus väheneb 2000 m3 võrra (20%). Järelikult on tagatud vähemalt 5% veekasutuse arvestuslik vähenemine. Toetuse saaja peab tegelikult investeeringu tasandil vett säästma sellest vähemalt 50% ulatuses ehk 1000 m3. Kui taotleja tegelik keskmine veekasutus oli enne investeeringut 9000 m3, siis investeeringu järel ei tohi veekasutus olla suurem kui 8000 m3 (9000 m3 – 1000 m3 = 8000 m3).

Näide veekasutuse arvestusliku ja tegeliku vähenemise arvutamise kohta, kui vähenemist arvestatakse pumba või pumplate tehniliste näitajate alusel (olukorras, kus pumba vahetus ei nõua ehitusprojekti): näiteks on olemasoleva pumba tootlikkus 20 m3/h. Veekasutus peab vähenema vähemalt 5%. Järelikult peab uue pumba tootlikkus olema vähemalt 20 m3/h × 5% = 1 m3/h väiksem kui senise pumba tootlikkus. Seega võib uue ostetava pumba tootlikkus olla kuni 19 m3/h (20 m3/h – 1 m3/h). Kui toetuse saaja võtab vett veekogust, mille seisund on vähem kui hea, siis on kohustus ka tegelikult veekasutust vähendada (vähemalt 50% arvestuslikust vähenemisest). Tegeliku nõutava veekokkuhoiu arvutamisel lähtutakse taotleja senisest veekasutusest, niisutussüsteemi veekasutusest ning olemasoleva ja kavandatava tootmisprotsessi iseärasustest (näiteks pumba töötamise ajalisest tsüklist).

Kui investeering tehakse üksnes olemasoleva toimiva niisutussüsteemi elemendi energiatõhususe suurendamiseks või olemasolevas niisutussüsteemis uue veehoidla ehitamiseks, siis ei pea vee kokkuhoiuks seatud tingimusi (eelnõu § 5 lõiked 2, 3 ja 5) täitma. Energiatõhususega seotud investeeringute puhul peetakse silmas juhtumeid, kus olemasolevat toimivat niisutussüsteemi täiustatakse nii, et asendatakse olemasolevad seadmed (näiteks pumbad, hüdrofoorid) tootlikkuselt samaväärsete, kuid vähem energiat (kWh) tarbivate seadmetega.

**Eelnõu §-s 6** sätestatakse toetatava tegevuse abikõlbliku kulu arvestamise alused.

**Eelnõu § 6 lõigete 1–4** alusel on abikõlblikeks kuludeks investeeringuobjekti käibemaksuta maksumus ja investeeringuobjekti ELÜPS-i § 84 kohaseks tähistamiseks tehtavate kulude käibemaksuta maksumus.

Kui toetust taotletakse ehitise ehitamiseks, siis on abikõlblikeks kuludeks ehitise püstitamise, laiendamise, rekonstrueerimise, rajamise ja paigaldamise maksumus. Ehitise lammutamise maksumus on abikõlblik kulu üksnes juhul, kui lammutatud ehitise asukohale ehitatakse uus või sellega olemuslikult sarnane ehitis või lammutamine moodustab osa ehitusprojektis ettenähtud ehitustöödest. See tähendab, et kui ehitis lammutatakse ja selle asemele ehitatakse ehitis ehk olemasolev ehitis taastatakse või rajatakse uus ehitis või püstitatakse uus ehitis, siis on ehitise lammutamise kulud abikõlblikud kulud. Samuti loetakse abikõlblike kulude hulka ka eelnõu § 3 lõike 1 punktis 1 nimetatud toetatava tegevuse puhul ehitusseadustiku alusel tehtava omanikujärelevalve kulud.

Kui toetust taotletakse masina või seadme ostmiseks, siis loetakse abikõlblike kulude hulka ka selle paigaldamise või seadistamise maksumus, kui seadme või masina eripära tõttu saab seda paigaldada üksnes masina või seadme müüja või kvalifitseeritud spetsialist. Kui masina või seadme kasutamine eeldab selle müüja või paigaldaja poolset esialgset väljaõpet, sealhulgas tutvustust, siis ka need kulud on abikõlblikud.

**Eelnõu § 6 lõike 5** kohaselt peavad kõik abikõlblikud kulud olema mõistlikud, selged ja üksikasjalikult kirjeldatud ning taotleja peab tagama kasutatava toetusraha otstarbeka ja säästliku kasutamise. Kulud, mille kohta toetust taotletakse, peavad olema majanduslikult otstarbekad ja vajalikud toetuse eesmärgi saavutamiseks. Samuti ei tohi kavandatavad ning tehtud kulud olla põhjendamatult kõrged võrreldes tavaliselt sarnase tegevuse eest tasutava hinnaga. Kuna taotleja peab kulude tegemisel järgima riigihangete seaduses sätestatud nõudeid, siis on tagatud hankija rahaliste vahendite läbipaistev, otstarbekas ja säästlik kasutamine, isikute võrdne kohtlemine ning võrdsed konkurentsitingimused.

**Eelnõu § 6 lõikes 6** sätestatakse, et taotleja peab kulude tegemisel järgima riigihangete seaduses sätestatud nõudeid, sealhulgas valima riigihanke korraldamiseks sobiva hankeliigi. Taotleja on riigiasutus, kes kasutab oma tegevuseks vajalike asjade ostmisel või teenuste või ehitustööde tellimisel avalikke vahendeid, mis on talle riigieelarvest määratud, ja seega on ta kohustatud riigihangete seaduse tähenduses järgima hangete korraldamisel riigihangete seaduses sätestatud nõudeid ning tagama oma tegevuse ja otsuste läbipaistvuse.

**Eelnõu §-s 7** sätestatakse mitteabikõlblikud kulud.

Näiteks on mitteabikõlblikud maa ostmiseks tehtud kulutused, liisingumaksed, mitmesugused tegevuskulud, näiteks kulutused õigusteenusele või raamatupidamisteenusele või toreduslikud kulutused tsiviilseadustiku üldosa seaduse § 63 tähenduses. Mitteabikõlblik kulu on ka tasu taotleja enda ja tema töötaja tehtud töö eest.

Kui erinevad veo- või sõidukulud ei ole seotud seadme või masina veo või paigaldamise, siis ei ole need kulud ka abikõlblikud. Eesmärk on vältida olukordi, kus ostetava seadme või masina veokulusid n-ö peidetakse seadme või masina hinna sisse.

Abikõlblik ei ole niisutussüsteemi ehitamine või niisutuseks vajalike seadmete ostmine, kui tegevus on suunatud vee avalikuks kasutamiseks .Samuti ei ole abikõlblik niisutuseks vajaliku vee ostmine.

**Eelnõu § 8** sätestatakse toetuste määr ja suurus.

**Eelnõu § 8 lõikes 1** sätestatakse, et toetust antakse kuni 100% toetatava tegevuse abikõlbliku kulu maksumusest.

**Eelnõu § 8 lõike 2** kohaselt on minimaalne võimalik toetuse määr 15% toetatava tegevuse abikõlbliku kulu maksumusest. Minimaalse võimaliku toetuse määra eesmärk on tagada, et investeeringute tegemisel kaasneks toetuse andmisel ergutav mõju. Kui toetus moodustab kavandatava investeeringu abikõlbliku kulu maksumusest vähem kui 15%, siis puudub toetusel ergutav mõju ja toetuse taotlejal on tõenäoliselt võimalik teha kavandatav investeering ka ilma toetuseta.

**Eelnõu § 8 lõike 3** kohaselt on toetuse maksimaalne suurus ühe taotleja kohta kuni 1 500 000 eurot programmiperioodil kokku. Arengukava programmiperioodiks on aastad 2014–2020, kuid 2020. aasta 23. detsembril võeti vastu Euroopa Parlamendi ja nõukogu määrus (EL) 2020/2220[[5]](#footnote-5) (edaspidi *üleminekumäärus*), mille artikli 1 lõike 1 kohaselt pikendatakse EAFRD-st toetatavate programmide puhul Euroopa Parlamendi ja nõukogu määruse (EL) nr 1303/2013[[6]](#footnote-6) artikli 26 lõikes 1 sätestatud 2014. aasta 1. jaanuarist kuni 2020. aasta 31. detsembrini kestvat ajavahemikku kuni 2022. aasta 31. detsembrini – aastatel 2021–2022 on üleminekuperiood uude programmiperioodi. Samuti pikeneb üleminekumääruse artikli 2 punkti 2 kohaselt Euroopa Parlamendi ja nõukogu määruse (EL) nr 1303/2013 artikli 65 lõigetes 2 ja 4 sätestatud kulutuste rahastamiskõlblikkuse periood kahe aasta võrra ehk kuni 2025. aasta 31. detsembrini. See tähendab, et eelnimetatud määruse artikli 65 lõike 2 kohaselt on kulud Euroopa struktuuri- ja investeerimisfondidest toetuse saamiseks kõlblikud juhul, kui need on tekkinud toetuse saajal ja need on tasutud hiljemalt 2025. aasta 31. detsembril ehk abikõlblikud on vaid programmiperioodil tehtud kulud. Tagamaks, et PRIA jõuaks programmiperioodi lõppu jäävaid väljamakseid teha enne 2025. aasta 31. detsembrit, ja võimaldamaks PRIA-le ka kuludokumentide menetlemiseks mõistlik aeg, tuuakse maksete abikõlblikkuse ja investeeringu tegemist tõendavate dokumentide esitamise lõpptähtaeg varasemaks ehk 2025. aasta 30. juuniks.

**Eelnõu §-s 9** sätestatakse taotluse esitamine ja taotluse esitamise tähtaeg.

Toetuse saamiseks esitab taotleja selleks ettenähtud tähtajal elektrooniliselt PRIA e-teenuse keskkonna kaudu PRIA-le avalduse ja selles esitatud andmeid tõendavad dokumendid ning toetatava tegevuse eelarve prognoosi (edaspidi *koos taotlus*). Toetatava tegevuse eelarve prognoos esitatakse juhul, kui riigihange korraldatakse pärast taotluse esitamist. Kui riigihange korraldatakse enne taotluse esitamist, siis taotleja toetatava tegevuse eelarve prognoosi ei esita.

PRIA koostab ehitustegevuse eelarve prognoosi vormi ja ehitustegevuse eelarve vormi ning avaldab need oma veebilehel. PRIA teatab taotluse esitamise tähtaja asutustele vähemalt kaks nädalat enne taotluse esitamise tähtaega. Taotleja võib ettenähtud tähtajal esitada ühe taotluse, mis võib sisaldada rohkem kui üht tegevust ja investeeringuobjekti.

**Eelnõu §-s 10** sätestatakse nõuded taotlusele ehk andmed, mida taotluse osaks olev avaldus peab sisaldama, muu hulgas andmed kavandatava investeeringuobjekti kohta ning nõuded taotluse osaks olevatele dokumentidele.

**Eelnõu § 10 lõikes 1** sätestatakse andmed, mis peavad avalduses sisalduma. Avaldus peab sisaldama teavet, mille alusel saab kindlaks teha määruses sätestatud tingimuste täitmise ja koguda vajalikke statistilisi andmeid, mida saab hiljem kasutada toetusega saavutatavate mõjude kindlakstegemiseks. Näiteks peab taotleja esitama andmed selle kohta, kas riigihange on korraldatud (riigihanke nimetus ja viitenumber). Kui hanget enne taotluse esitamist korraldatud ei ole, siis esitab taotleja taotlemisel toetatavate tegevuste kulude kalkulatsiooni. Kui taotleja teostab riigihanke enne toetustaotluse esitamist, siis tuleb hankedokumentides seada tingimus, et tegevus tellitakse vaid juhul, kui saadakse vastav taotluse rahuldamise otsus.

Avalduses esitatud andmed peavad olema täielikud ja õiged. ELÜPS-i § 79 lõike 4 punkti 3 kohaselt tehakse taotluse rahuldamata jätmise otsus, kui taotluses on esitatud valeandmeid või kui taotleja mõjutab taotluse menetlemist pettuse või ähvardusega või muul õigusvastasel viisil.

**Eelnõu § 10 lõigete 2–4** alusel peab taotleja juhul, kui riigihange korraldatakse pärast taotluse esitamist, esitama esialgsed hinnakalkulatsioonid, kus on näidatud kõnealuse masina, seadme, niisutussüsteemi investeeringu ja ehitise indikatiivsed maksumused. Taotleja koostab need eelarved ise, st nende dokumentide koostamiseks ei pea võtma hinnapakkumusi, kuid koostatavad eelarved peavad siiski peegeldama turuhindu. Ehitustegevuse eelarve prognoos tuleb esitada Microsoft Exceli tarkvaraga töödeldavas vormingus ja see nõuetekohane vorm on kättesaadav PRIA veebilehel. Masina ja seadme hinnakalkulatsioon esitatakse vabas vormis. Hinnakalkulatsiooni eesmärk on saada iga toetatava tegevuse kohta põhjendatud maksumus, sest selle järgi teeb PRIA taotluse rahuldamise otsuse. Väljamakstava toetussumma aluseks on riigihanke tulemusel kujunenud toetatava tegevuse hinnale vastav tehtud kulutuste tegelik hind. Väljamakstava toetussumma aluseks on seega tehtud kulude tegelikult hind riigihangete tulemusel saadud hinna piires, mis ei tohi omakorda olla taotletud toetuse summast suurem. Toetus makstakse välja ainult toetatava tegevuse abikõlbliku kulu hüvitamiseks. Taotleja peab arvestama asjaoluga, et kui ta teostab riigihanke enne toetuse taotluse esitamist ja talle ei ole ettenähtud vahendeid selle tegevuse elluviimiseks ilma toetuse abita, peab ta kujundama hanketingimused selliselt, mis seavad hankelepingu sõlmimise sõltuvusse PRIA poolt toetuse määramise otsuse tegemisest. Teisisõnu taotleja peab hanke teates märkima, et tegevus tellitakse vaid juhul, kui saadakse vastav taotluse rahuldamise otsus.

**Eelnõu § 10 lõikes 5** sätestatakse, et kui toetust taotletakse ehitise või niisutussüsteemi ehitamiseks, siis peab taotleja taotlemisel esitama väljavõtte põhiprojekti joonistest koos põhiprojekti seletuskirjaga juhul, kui ehitusprojekt on nõutav ehitusseadustikus või maaparandusseaduses sätestatud tingimustel ja korras.

**Eelnõu § 10 lõikes 6** sätestatakse, et kui toetust taotletakse ehitise või niisutussüsteemi ehitamiseks või sellise seadme või masina ostmiseks, mille paigaldamiseks on vajalik ehitusseadustiku või niisutussüsteemi puhul maaparandusseaduse kohaselt ehitusluba või ehitusteatis, siis peab see olema kättesaadav ehitisregistrist. Nimetatud nõudega tagatakse, et investeeringuobjekti kasutatakse sihtotstarbeliselt vähemalt sihipärase kasutamise perioodi lõpuni.

**Eelnõu § 10 lõikes 7** on nimetatud hindamiskriteeriumite täitmist tõendavad dokumendid. Lisas esitatud hindamiskriteeriumite joonealustes märkustes on täpsustatud, milliste dokumentidega (müügiarved ja asjakohased lepingud) tõendatakse vastava kriteeriumi täitmist. Näiteks kui taotleja tegeleb teadus- ja arendustööga ning soovib selle hindamiskriteeriumi alusel saada ka hindepunkte, siis tõendab ta selle kriteeriumi täitmist asjakohase kirjaliku lepinguga.

**Eelnõu §-s 11** sätestatakse taotluse vastuvõtmine. PRIA kontrollib taotluse vastuvõtmisel nõutavate dokumentide olemasolu ja taotluse tähtaegset esitamist.

**Eelnõu §-s 12** sätestatakse taotleja ja taotluse nõuetele vastavuse kontrollimine. PRIA kontrollib vastuvõetud taotluse nõuetekohasust ja selles esitatud andmete õigsust ning taotleja, taotluse ja toetatava tegevuse, sealhulgas investeeringuobjekti vastavust EL-i õigusaktides, ELÜPS-is, arengukavas ja selles määruses sätestatud nõuetele.

Taotleja, taotlus ja toetatav tegevus vastavad toetuse saamiseks esitatud nõuetele, kui kõik omavahel võrreldavad andmed on samased, ei esine ELÜPS-i § 79 lõikes 4 nimetatud asjaolusid ning on täidetud kõik eelnõus sätestatud nõuded. ELÜPS-i § 76 lõigete 5 ja 6 kohaselt kontrollib PRIA taotluse vastavust toetuse saamise nõuetele esitatud taotluse ja muude dokumentide ning nendes esitatud andmeid tõendavate dokumentide ja andmekogude alusel ning kohapealse kontrolli käigus. Taotluse vastavust toetuse saamise nõuetele on õigus kontrollida ka taotlejaga seotud kolmanda isiku juures, kes valdab toetuse saamisega seotud andmeid või dokumente, ja toetatava tegevuse elluviimise kohas.

**Eelnõu §-s 13** sätestatakse taotluse hindamise kriteeriumid ja hindamise kord.

ELÜPS-i § 77 lõike 1 kohaselt hinnatakse nõuetele vastavaid taotlusi toetuse andmise tingimustes sätestatud korras ja hindamiskriteeriumite alusel. Eelnõu kohaselt hindab toetuse taotlusi PRIA eelnõu lisas sätestatud hindamiskriteeriumite alusel. Hindamiskriteeriumid jagunevad valdkondade järgi neljaks:

1) sotsiaalmajanduslikud hindamiskriteeriumid – eelistatakse taotlejat, kes tegutseb põllumajandusvaldkonnas, kes tegeleb teadus- ja arendustegevusega või kes panustab põllumajandusvaldkonna arengusse;

2) keskkonnaeesmärkide täitmisesse panustamise hindamiskriteeriumid – eelistatakse taotlejat, kes on mahetootja või sertifitseeritud seemne tootja või kes teeb investeeringu sellise kuivati ostmiseks või ehitamiseks või sellise katla või põleti ostmiseks ja paigaldamiseks, mis kasutab küttena bioloogiliselt taastuvaid või vähem CO2-heidet tekitavaid energiaallikaid või kes teeb investeeringu katmikala vee kokkuhoidu või energiasäästu parendamiseks;

3) majanduslikud hindamiskriteeriumid – eelistatakse taotlejat, kes kavandab toetatavaid tegevusi suuremas mahus või kes teeb investeeringu elektrigeneraatori ostmiseks;

4) suuremale koostööle suunatuse hindamiskriteerium – eelistatakse taotlejat, kes kuulub klastrisse või koostöövõrgustikku.

Hindamiskriteeriumite minimaalne hindepunktide summa on 15% maksimaalsest hindepunktide summast ehk neli hindepunkti 26 hindepunktist.

**Eelnõu §-s 14** sätestatakse taotluse rahuldamine ja rahuldamata jätmine.

**Eelnõu § 14 lõikes 1** sätestatakse, et PRIA rahuldab toetuseks ettenähtud vahendite piires nõuetekohase taotluse, mis on saanud vähemalt minimaalse hindepunktide summa, ELÜPS‑i § 79 lõike 1 punkti 3 alusel. ELÜPS-i § 79 lõike 1 punkti 3 kohaselt rahuldatakse toetusteks ettenähtud vahendite piires toetuse andmise tingimuste kohaselt kõik taotlused, kui taotleja, taotlus ja toetatav tegevus vastavad toetuse saamiseks esitatud nõuetele ning taotlus vastab hindamiskriteeriumite miinimumnõuetele. Taotlus vastab nõuetele, kui taotleja, taotlus ja toetatav tegevus vastavad ELÜPS-is, arengukavas ja selles määruses sätestatud nõuetele.

**Eelnõu § 14 lõike 2** kohaselt peab toetuse taotluse rahuldamiseks minimaalne hindepunktide summa olema vähemalt 15% hindamiskriteeriumite maksimaalsest hindepunktide summast. Taotlus, mis ei ole saanud vähemalt minimaalset hindepunktide summat, jäetakse rahuldamata. Seega peavad ELÜPS-i § 79 lõike 1 kohaselt taotleja, taotlus ja toetatav tegevus vastama toetuse saamiseks esitatud nõuetele ning taotlus peab vastama hindamiskriteeriumite miinimumnõuetele – siis rahuldatakse taotlus toetusteks ettenähtud vahendite piires toetuse andmise tingimuste kohaselt.

**Eelnõu § 14 lõikes 3** sätestatakse, et taotlus on nõuetekohane, kui taotleja, taotlus ja toetatav tegevus vastavad EL-i õigusaktides, ELÜPS-is, arengukavas ja selles määruses sätestatud nõuetele.

**Eelnõu § 14 lõikes 4** sätestatakse, et taotluse rahuldamata jätmise otsuse teeb PRIA ELÜPS-i § 79 lõikes 4 sätestatud alustel. ELÜPS-i § 79 lõikes 4 sätestatakse, et lisaks Euroopa Parlamendi ja nõukogu määruse (EL) nr 1306/2013 artikli 59 lõikes 7 ja artiklis 60 ning sama määruse alusel kehtestatud õigusaktides sätestatud alustele tehakse taotluse rahuldamata jätmise otsus, kui:

1) taotleja, taotlus või toetatav tegevus ei vasta vähemalt ühele nõudele, mis on esitatud taotlejale, taotlusele või toetatavale tegevusele, kui Euroopa Liidu õigusaktidest ei tulene teisiti;

2) taotlust ei rahuldata käesoleva paragrahvi lõike 1 kohaselt või

3) taotluses on esitatud valeandmeid või taotleja mõjutab taotluse menetlemist pettuse või ähvardusega või muul õigusvastasel viisil.

Euroopa Parlamendi ja nõukogu määruse (EL) nr 1306/2013 artikli 59 lõike 7 kohaselt tuleb toetuse taotlus või maksetaotlus tagasi lükata, kui toetuse saaja või tema esindaja takistab kohapealse kontrolli tegemist, välja arvatud vääramatu jõu või erandlike asjaolude korral. Euroopa Parlamendi ja nõukogu määruse (EL) nr 1306/2013 artikli 60 alusel ei tohi anda toetust isikule, kelle puhul on tehtud kindlaks, et ta on toetuse saamiseks vajalikud tingimused tekitanud kunstlikult, vastupidiselt toetuse andmise aluseks olevate õigusaktide eesmärkidele.

**Eelnõu § 14 lõikega 5** reguleeritakse olukord, kui taotluse täies ulatuses rahuldamine ei ole põhjendatud üksnes taotluses sisalduvate mitteabikõlblike kulude tõttu. ELÜPS-i § 79 lõikes 6 sätestatakse, et maaelu arengu toetuse andmise tingimustes võib ette näha, et kui taotluse täies ulatuses rahuldamine ei ole põhjendatud taotluses sisalduvate mitteabikõlblike kulude tõttu, võib toetuse summat vähendada tingimusel, et saavutatakse tegevuse eesmärgid. Kui taotleja ei ole nõus toetuse summa vähendamisega, tehakse taotluse rahuldamata jätmise otsus. Seega võib toetuse summat vähendada ja taotluse võib osaliselt rahuldada tingimusel, et saavutatakse kavandatava tegevuse eesmärgid toetuse summa vähendamisest hoolimata. Nimetatud sätte eesmärk on, et taotlus ei kuuluks kohe rahuldamata jätmisele, kuna see ei vasta kõigile abikõlblikkuse nõuetele, st see sisaldab mitteabikõlblikke kulusid. Taotluse täies ulatuses rahuldamata jätmine ei ole otstarbekas ega põhjendatud, kui taotlus sisaldab abikõlblikke kulusid mahus, mis võimaldab taotlejal kavandatud tegevuse ellu viia ja tagab seejuures toetatava tegevuse eesmärgi säilimise. Teine oluline tingimus taotluse osaliseks rahuldamiseks mitteabikõlblike kulude tõttu on taotleja nõusolek. Kui taotleja ei ole nõus toetuse summa vähendamisega, tehakse taotluse rahuldamata jätmise otsus.

**Eelnõu § 14 lõike 6** kohaselt teeb PRIA taotluse rahuldamise otsuse, taotluse osalise rahuldamise otsuse või taotluse rahuldamata jätmise otsuse 30 tööpäeva jooksul arvates taotluse esitamise tähtpäevast.

**Eelnõu §-s 15** sätestatakse toetuse saaja kohustused.

Toetuse saaja kohustusteks on viia kavandatav tegevus ellu ja võtta toetuse abil ostetud või ehitatud investeeringuobjekti sihtotstarbeliselt kasutusse kahe aasta jooksul arvates PRIA poolt taotluse rahuldamise otsuse tegemisest. See tähendab, et näiteks seadme puhul peab see olema selleks ajaks ostetud ja vajaduse korral ka paigaldatud. Ehitustegevuse korral peab ehitis olema kasutusvalmis ja selle kohta peab olema kasutusluba või esitatud kasutusteatis. Investeeringuobjekti tuleb säilitada ja sihtotstarbeliselt kasutada kuni sihipärase kasutamise perioodi lõpuni.

Lisaks on toetuse saaja kohustatud saadud toetusraha mittesihipärase kasutamise korral PRIA nõudmisel tagasi maksma. ELÜPS-i § 111 lõikes 1 on sätestatud, et kui pärast toetuse väljamaksmist selgub, et toetusraha on eeskirja eiramise või hooletuse tõttu makstud alusetult, sealhulgas kui seda ei ole kasutatud sihipäraselt, nõutakse toetusraha toetuse saajalt, sealhulgas valikumenetluse korras valitud toetuse saajalt, osaliselt või täielikult tagasi Euroopa Parlamendi ja nõukogu määrustes (EL) nr 1303/2013 ja (EL) nr 1306/2013 ning teistes EL-i asjakohastes määrustes sätestatud alustel ja tähtaegadel.

**Eelnõu §-s 16** kehtestatakse toetuse saajale muud kohustused.

Toetuse saaja peab tagama toetuse maksmise aluseks olevate dokumentide nõuetekohasuse ja kulude abikõlblikkuse ning võimaldama teostada toetuse sihipärase ja tähtaegse kasutamise üle järelevalvet ja teha muid toetuse saamisega seotud kontrolle ning osutama selleks igakülgset abi. Euroopa Parlamendi ja nõukogu määruse (EL) nr 1306/2013 artikli 59 lõike 7 kohaselt lükatakse toetuse või maksetaotlus tagasi, kui toetuse saaja või tema esindaja takistab kohapealse kontrolli tegemist, välja arvatud vääramatu jõu või erandlike asjaolude korral. Toetuse saaja peab eristama selgelt oma raamatupidamises toetuse kasutamisega seotud kulud ning neid kajastavad kulu- ja maksedokumendid muudest kulu- ja maksedokumentidest. Maaeluministeeriumi hallatav riigiasutus peab järgima kulude tegemisel riigihangete seadust, esitama toetuse kasutamisega seotud seireks vajalikku teavet ning esitama järelevalve teostamiseks või muu kontrolli tegemiseks vajalikud andmed ja dokumendid määratud tähtaja jooksul.

Näiteks kui investeeringuobjektiks on ehitis, siis peab toetuse saajal hiljemalt viimase maksetaotluse esitamise ajaks olema ehitisregistris ehitise kohta kasutusluba või kasutusteatis, juhul kui see on nõutav ehitusseadustiku kohaselt. Ehitusseadustiku kohaselt võib ka seadme paigaldamine olla ehitustegevus ning ka sel juhul peab toetuse saajal olema hiljemalt viimase maksetaotluse esitamise ajaks ehitisregistris ehitise kohta kasutusluba või esitatud kasutusteatis, kui see on nõutav ehitusseadustiku kohaselt. Kasutusloa või kasutusteatisega tõendatakse, et investeeringuobjekt (nt valminud ehitis või paigaldatud seade) vastab ettenähtud nõuetele ning seda võib kasutada nõuete ja kasutusotstarbe kohaselt. Seega võimaldab kasutusluba või kasutusteatis tagada, et investeeringuobjekti saab hakata sihtotstarbeliselt kasutama. Investeeringuobjekt peab olema sihtotstarbeliselt kasutuses viis aastat arvates PRIA poolt viimase toetusosa väljamaksmisest.

Kuna käesolev programmiperiood hakkab lõppema, siis peab toetuse saaja toetatava tegevuse elluviimisel arvestama lisaks sellega, et investeeringu tegemist tõendavaid dokumente saab esitada kahe aasta jooksul arvates PRIA poolt taotluse rahuldamise otsuse tegemisest, kuid hiljemalt 2025. aasta 30. juunini.

**Eelnõu §-s 17** sätestatakse maksetaotluse esitamine ja nõuded maksetaotlusele.

Toetuse maksmiseks esitab toetuse saaja elektrooniliselt PRIA e-teenuse keskkonna kaudu PRIA-le maksetaotluse koos asjakohaste dokumentidega. Toetuse maksmise aluseks on toetuse saaja esitatavad maksetaotlus, arve ning kauba saamist, maksmise tegemist ning töö tegemist või kauba üleandmist ja vastuvõtmist tõendavad dokumendid.

Euroopa Parlamendi ja nõukogu määruse (EL) nr 1305/2013 artikli 60 lõike 4 kohaselt tõendatakse toetuse saajate tehtud makseid arvete ja maksmist tõendavate dokumentidega. Kui seda ei ole võimalik teha, tõendatakse maksete tegemist samaväärse juriidilise jõuga dokumentidega.

**Eelnõu §-s 18** sätestatakse toetuse maksmise ja toetuse maksmisest keeldumise alused.

Toetuse maksmise otsuse teeb PRIA sellise aja jooksul, et toetusraha oleks võimalik kanda toetuse saaja arvelduskontole kolme kuu jooksul arvates nõuetekohaste dokumentide saamise päevast. ELÜPS-i § 81 lõikes 3 sätestatud juhtudel tehakse toetuse maksmisest keeldumise otsus 25 tööpäeva jooksul arvates toetuse maksmisest keeldumise aluseks olevast asjaolust teadasaamisest. ELÜPS-i § 81 lõige 3 sätestab, et PRIA teeb toetuse maksmisest keeldumise otsuse, kui pärast taotluse rahuldamist, kuid enne toetuse maksmist tehakse kindlaks taotluse rahuldamata jätmise alused või kui toetuse saaja ei ole täitnud toetuse saaja kohustusi.

Euroopa Parlamendi ja nõukogu määruse (EL) nr 1306/2013 artiklite 63 ja 64 kohaselt võib toetuse saaja nõuetele mittevastavuse või kohustuste täitmata jätmise korral määrata sektoripõhiste õigusaktidega halduskaristusi, milleks võib olla muu hulgas näiteks toetussumma vähendamine. On võimalik kohaldada ka toetuse maksmise peatamist, kui võib eeldada, et toetuse saaja kõrvaldab nõuete mittevastavuse mõistliku aja jooksul. Nimetatud määruse artikli 64 lõike 2 kohaselt ei kohaldata halduskaristust muu hulgas siis, kui põllumajandusalaste sektoripõhiste õigusaktide kohaldamisest tulenevate rahastamiskõlblikkuse kriteeriumite, kulukohustuste või muude kohustustega seotud mittevastavuse põhjuseks on vääramatu jõud. Toetuse maksmise peatamine on täpsemalt sätestatud komisjoni delegeeritud määruse (EL) nr 640/2014[[7]](#footnote-7) artiklis 36.

**Eelnõu §-s 19** sätestatakse, et määruse alusel esitatud dokumente taotlejale ei tagastata ning nimetatud dokumente säilitab PRIA kuni 2032. aasta 31. detsembrini.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548), Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320−469), Euroopa Parlamendi ja nõukogu määrus (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549–607), komisjoni delegeeritud määrus (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas, otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas (ELT L 181, 20.06.2014, lk 48–73), ning Euroopa Parlamendi ja nõukogu määrus (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1–29).

Eelnõus nimetatud Euroopa Liidu õigusaktid on kättesaadavad Euroopa Liidu Teataja veebilehel http://eur-lex.europa.eu.

**4. Määruse mõjud**

Määrus aitab kaasa Maaeluministeeriumi hallatava riigiasutuse kaasabil põllumajandusettevõtjate tulemuslikkuse parandamisele. Maaeluministeeriumi hallatavalt riigiasutuselt investeeringu tulemusena saadud teadmised toetavad kogu põllumajandussektori põllumajandustootmise tõhusust ja konkurentsivõimet ning vähendavad põllumajandusest tulenevat keskkonnamõju – tema tehtava investeeringu tulemusena saadud teadmised edastatakse põllumajandussektorile.

Kuna Eestis põhjustab sademete hulga muutlikkus ja ebaühtlane jaotus põllumajanduskultuuride saagi ja kvaliteedi kõikumist, siis niisutamissüsteemide ehitamise või niisutamiseks vajalike statsionaarsete seadmete ostmise toetamine soodustab tootmist katmikalal ja vähendab lühiajaliste kuivade perioodide mõju avamaal, luues seega paremad võimalused põllumajandustoodete kvaliteetseks ja tõhusaks kasvatamiseks. Avamaal on niisutamine vajalik eelkõige kvaliteedilt ja koguseliselt stabiilse saagi saamiseks köögivilja- ja aiandussektoris. Kogu toetatava niisutustegevuse põhimõtteks on, et niisutustegevus ei tohi halvendada selle veekogumi seisundit, millest niisutuseks vett võetakse, või seda veekogumit ümbritseva keskkonna seisundit.

Määrus aitab kaasa põllumajanduslikust tootmisest tulenevate keskkonnamõjude leevendamisele eelkõige sedasi, et hindamiskriteeriumite kaudu eelistatakse investeeringuid, mis aitavad kaasa järgmise Euroopa Liidu ühise põllumajanduspoliitika eesmärkide ning keskkonna- ja kliimapoliitika eesmärkide saavutamisele.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulu ega -tulu.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Rahandusministeeriumile ning Majandus- ja Kommunikatsiooniministeeriumile.

Eelnõu esitatakse arvamuse andmiseks PRIA-le.

1. Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548). [↑](#footnote-ref-1)
2. Euroopa Parlamendi ja nõukogu määrus (EL) nr 1306/2013, ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347 20.12.2013, lk 549–607). [↑](#footnote-ref-2)
3. Eestis kehtivad veemajanduskavad on kättesaadavad veebilehel https://envir.ee/veemajanduskavad-2021-2027-eelnou#veemajanduskavade-do. [↑](#footnote-ref-3)
4. Teave pinnaveekogumi ja põhjaveekogumi seisundi kohta on kättesaadav veebilehel https://kaur.maps.arcgis.com/apps/MapSeries/index.html?appid=fd27acd277084f2b97eee82891873c41. [↑](#footnote-ref-4)
5. Euroopa Parlamendi ja nõukogu määrus (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1–29). [↑](#footnote-ref-5)
6. Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469). [↑](#footnote-ref-6)
7. Komisjoni delegeeritud määrus (EL) nr 640/2014, millega täiendatakse Euroopa Parlamendi ja nõukogu määrust (EL) nr 1306/2013 ühtse haldus- ja kontrollisüsteemi osas, otsetoetuste, maaelu arengu toetuse ja nõuetele vastavuse süsteemiga seoses kohaldatavatest maksetest keeldumise ja nende tühistamise tingimuste osas ning kõnealuste toetuste ja süsteemiga seotud halduskaristuste osas (ELT L 181, 20.06.2014, lk 48–73). [↑](#footnote-ref-7)